สมบัติโต้บวรศักดิ์
ทุกฝ่ายดาหน้าจวกกกต. ผิดเต็มประตูอย่าปัดสวะ,ร่าง รธน.เริ่มปริ สมบัติ โต้เดือด บวรศักดิ์ ปมเลือกตั้งตรงนายกฯ-ครม. ซัดพูดจาคลาดเคลื่อนย้ำไม่ใช่ ระบอบซุปเปอร์ประธานาธิบดี ชุดยกร่างฯให้คำนิยาม เงินแผ่นดิน ใหม่ วิษณุ บอกให้ปล่อยพวกเหาะเกินลงกาแสดงฤทธิ์ไปก่อน เทียนฉาย เซ็นแกร๊กงบฯ สปช. 250 ล้านฯฉลุย สมชัย ล่อเป้าสำเร็จ ทุกกลุ่มดาหน้าถล่ม นิพิฏฐ์ ชี้ กกต.ผิดเต็มประตู เย้ยบ่มิไก๊ทำเงินสูญ 3 พันล้าน กปปส.หยันไม่รู้กฎหมายอย่ามาแหยม สุรพงษ์ ตอกหน้าอย่าปัดสวะให้คนอื่น เต้น ฉะจุดพลุหาเรื่องยุ่งให้ แป๊ะ ป.ป.ช.-อสส.ถกจำนำข้าวนัดสุดท้าย 25 ธ.ค. อัยการเชื่อคดีใกล้ยุติ บิ๊กป้อม ย้ำทุกกระทรวงจัดงบฯห้ามซ้ำซ้อน ปรับ ครม. นายกฯ รู้ดี ยงยุทธ ลั่นใครอืดอาดต้องถูกกระตุก พท.จี้ บิ๊กตู่ โละพวกไร้ฝีมือ,ประเด็นการร่างรัฐธรรมนูญยังถกเถียงกันไม่จบ ล่าสุดนายสมบัติ ธำรงธัญวงศ์ ประธานกรรมาธิการปฏิรูปด้านการเมือง ออกมาตอบโต้นายบวรศักดิ์ อุวรรณโณ ประธานกรรมาธิการยกร่างรัฐธรรมนูญ ที่กล่าวหาว่าข้อเสนอการเลือกตั้งนายกรัฐมนตรีและคณะรัฐมนตรีโดยตรง เป็นระบบ ซุปเปอร์ประธานาธิบดี,เมื่อเวลา 09.30 น. วันที่ 22 ธ.ค. ที่รัฐสภา มีการประชุมสภาปฏิรูปแห่งชาติ (สปช.) มีนายเทียนฉาย กีระนันทน์ ประธาน สปช. เป็นประธานการประชุม ก่อนเริ่มประชุมนายสมบัติ ธำรงธัญวงศ์ ประธานกรรมาธิการปฏิรูปด้านการเมือง ชี้แจงกรณีนายบวรศักดิ์ อุวรรณโณ ประธานกรรมาธิการยกร่างรัฐธรรมนูญ ระบุถึงข้อเสนอการเลือกนายกรัฐมนตรีและคณะรัฐมนตรีโดยตรง มีความเสี่ยงจะเป็นระบบซุปเปอร์ประธานาธิบดีว่า สิ่งที่นายบวรศักดิ์พูดมีความคลาดเคลื่อน เพราะระบบประธานาธิบดีตัวประธานาธิบดีไม่มีอำนาจเสนอกฎหมายงบประมาณ แต่นายกฯ ที่มาจากการเลือกตั้งโดยตรง มีอำนาจเสนอกฎหมายงบประมาณได้ และ ส.ส.ยังมีอำนาจเสนอกฎหมายได้ทุกประเภท แต่หากจะเสนอกฎหมายงบประมาณต้องได้รับการรับรองจากนายกฯก่อน ซึ่งแบ่งแยกอำนาจกันชัดเจนระหว่างฝ่ายบริหารกับฝ่ายนิติบัญญัติ ไม่ใช่ระบบซุปเปอร์ประธานาธิบดี ขอให้นายบวรศักดิ์ตรวจสอบข้อมูลด้วย เพราะถ้าให้ข้อมูลไม่ตรงอาจทำให้ประชาชนเข้าใจผิดได้,ต่อมานายสมบัติแถลงเพิ่มเติมว่า กมธ.ปฏิรูปการเมืองทำตามหน้าที่คือนำเสนอข้อคิดเห็นเพื่อการปฏิรูป แนวคิดที่เสนอไปเป็นมติเสียงข้างมาก แต่องค์ประกอบของเนื้อหาไม่ได้ต้องการมีซุปเปอร์ประธานาธิบดี การพูดลักษณะนี้ไม่เป็นธรรมกับ กมธ.ปฏิรูปการเมือง เป็นข้อกล่าวหาที่อันตรายมาก ยืนยันว่าการเลือกตั้งนายกฯโดยตรงมีกระบวนการตรวจสอบที่ดีกว่าการอภิปรายไม่ไว้วางใจ เพราะการแยกอำนาจการบริหารจะชัดเจนกว่าที่ผ่านมา และเรามีพระมหากษัตริย์เป็นประมุขของประเทศ นอกจากนี้ยังให้ ส.ส.มีอำนาจเสนอกฎหมายได้ทุกประเภท โดยไม่ต้องขออำนาจจากนายกฯ,นายสมบัติกล่าวต่อว่า เราใช้หลักแบ่งแยกอำนาจระหว่างฝ่ายบริหารและฝ่ายนิติบัญญัติ เพราะที่ผ่านมาระบบรัฐสภารัฐบาลคุมเสียงข้างมากเด็ดขาด จึงบงการฝ่ายนิติบัญญัติได้เด็ดขาด แม้จะถูกตรวจสอบโดยการอภิปรายไม่ไว้วางใจ แต่เสียงก็ไม่สามารถทำอะไรได้ ดังนั้น จึงออกแบบให้ ส.ส.และฝ่ายค้านมีอำนาจตรวจสอบ โดยรวบรวมหลักฐานเพื่อส่งไปยังศาลคดีทางการเมือง อย่างไรก็ตาม ข้อเสนอของ กมธ.ปฏิรูปการเมืองทั้งหมดขึ้นอยู่กับการตัดสินใจของ กมธ.ยกร่างฯ จะเห็นด้วยหรือไม่ก็เป็นอำนาจของท่านเราไม่ไปก้าวล่วง ถ้าข้อเสนอของ กมธ.ยก ร่างฯดีกว่าก็พร้อมสนับสนุน ยืนยันว่าแม้ไม่รับข้อเสนอของ กมธ.ปฏิรูปการเมือง ก็ไม่มีปัญหาในเรื่อง การลงมติเพื่อรับร่างรัฐธรรมนูญฉบับใหม่ในที่ประชุม สปช.,ที่ห้องประชุมงบประมาณ อาคารรัฐสภา 3 มีการประชุม กมธ.ยกร่างรัฐธรรมนูญ มีนายบวรศักดิ์ อุวรรณโณ เป็นประธานการประชุม เพื่อพิจารณากำหนดกรอบเนื้อหาการยกร่างรัฐธรรมนูญลงในรายมาตรา โดยพิจารณาจากความเห็นข้อเสนอแนะของ กมธ.ปฏิรูปทั้ง 18 คณะของ สปช. สนช. และอนุกรรมาธิการยกร่างรัฐธรรมนูญ โดยนายคำนูณ สิทธิสมาน โฆษก กมธ.ยกร่างฯ กล่าวก่อนเข้า ประชุมว่า จะพิจารณาประเด็นการปฏิรูปลดความเหลื่อมล้ำ สร้างความเป็นธรรม การงบประมาณ การเงิน การคลัง ผู้นำการเมืองที่ดี สถาบันการเมือง ส่วนวันที่ 23 ธ.ค. จะพิจารณาประเด็นรูปแบบการเลือกตั้งคณะรัฐมนตรีโดยตรง ระบบผู้แทนที่ดีและผู้นำการเมืองที่ดี โดย กมธ.ยกร่างฯจะรับฟังข้อเสนอจากทุกภาคส่วน ทั้ง สปช. สนช. ครม. คสช. ประชาชน และหน่วยงานต่างๆ เพื่อหาฉันทามติที่เป็นเอกฉันท์มากที่สุด เพื่อวางกรอบในการพิจารณาลงรายมาตรา,จากนั้นนายคำนูณแถลงว่า ที่ประชุมอนุมัติขยายเวลาให้คณะอนุกรรมาธิการยกร่างบทบัญญัติแห่งรัฐธรรมนูญ ที่มีนางกาญจนรัตน์ ลีวิโรจน์ เลขานุการ กมธ.ยกร่างฯ เป็นประธาน จนถึงวันที่ 11 ม.ค. 2558 เพื่อจัดทำร่างฯให้สมบูรณ์ขึ้น เสร็จแล้วให้เสนอสู่การพิจารณาของ กมธ.ยกร่างฯ วันที่ 12 ม.ค. โดยไม่ต้องส่งกลับไปยังคณะอนุ กมธ.สารัตถะทั้ง 10 คณะ พิจารณาอีก ส่วนการพิจารณารายมาตราของ กมธ.ยกร่างฯอาจเชิญคณะอนุกรรมาธิการทั้ง 10 ด้าน มาให้ข้อมูล โดยเชิญสื่อมวลชนทั้งไทยและต่างประเทศเข้ารับฟังการพิจารณายกร่างฯ รายมาตรา แต่มียกเว้นในบางภาคบางหมวดที่เป็นประเด็นละเอียดอ่อน โดยมอบหมายให้นายมานิจ สุขสมจิตร รองประธาน กมธ.ยกร่างฯ และนายมีชัย วีระไวทยะ กมธ.ยกร่างฯ ร่วมกันพิจารณากฎเกณฑ์และหารือกับสื่อมวลชนอีกครั้ง นอกจากนี้นายบวรศักดิ์ยังมีแนวคิดเชิญทูตานุทูตเข้าร่วมรับฟังเช่นกัน,นายคำนูณกล่าวว่า กมธ.ยกร่างฯ ยังพิจารณาในหมวดของการเงินการคลัง ภาค 2 ผู้นำการเมืองที่ดีและสถาบันการเมือง เบื้องต้นได้กำหนดนิยามคำว่า เงินแผ่นดิน ใหม่ คือ เงินรายได้นำส่งคลัง ทั้งมวล เงินกู้โดยกระทรวงการคลัง เงินและทรัพย์สินในความครอบครองของรัฐ ทั้งนี้ไม่รวมเงินฝาก เงินโอน เงินและทรัพย์สิน ซึ่งหน่วยงานของรัฐมีไว้ในครอบครอง แต่รัฐมิได้เป็นเจ้าของโดยตรง ตลอดจนเงินและทรัพย์สินในความครอบครองของรัฐวิสาหกิจ สาเหตุที่ต้องกำหนดนิยามใหม่ มี 2 ประการ คือ 1.เพื่อป้องกันการตีความเงินแผ่นดินเพื่อประโยชน์ในทางการเมือง 2.เพื่อป้องกันมิให้ ครม.และส่วนราชการ ใช้จ่ายเงินนอกงบประมาณโดยไม่มีขอบเขตจำกัด,ผู้สื่อข่าวรายงานว่า หลังจาก กมธ.ปฏิรูปการ สื่อสารมวลชน สปช. ชุดที่มีนายจุมพล รอดคำดี เป็น ประธานฯ พยายามผลักดันร่าง พ.ร.บ.การโฆษณาประชาสัมพันธ์ของภาครัฐ โดยมีหลักการสำคัญ คือ ให้บังคับใช้กับฝ่ายบริหาร หัวหน้าส่วนราชการ รัฐวิสาหกิจ องค์กรปกครองส่วนท้องถิ่นและหน่วยงานอื่นของรัฐ ในการจัดซื้อสื่อโฆษณาประชาสัมพันธ์เพื่อเผยแพร่ข้อมูลข่าวสารสำคัญ แต่ห้ามให้มีรูปบุคคลต่างๆ ซึ่งถือเป็นการโฆษณาแฝงเพื่อสร้างกระแสความนิยมส่วนตัวโดยใช้เงินงบประมาณของรัฐ แต่ปรากฏว่ามีเสียงวิพากษ์วิจารณ์หนักที่จังหวัดสระบุรี มีการขึ้นป้ายของ สปช.รายหนึ่งประชาสัมพันธ์ให้ประชาชนส่งความคิดเห็นและข้อเสนอมาที่สำนักงาน กกต.จังหวัด สร้างความสงสัยต่อประชาชนว่าเป็นการใช้งบฯส่วนตัว หรืองบฯของรัฐ,ผู้สื่อข่าวรายงานอีกว่า ล่าสุดนายเทียนฉาย กีระนันทน์ ประธาน สปช. ให้ความเห็นชอบการจัดสรรงบประมาณค่าใช้จ่ายสนับสนุนการปฏิบัติงานของ สปช. และ กมธ.ยกร่างฯจำนวน 256,184,600 บาท แบ่งออกเป็น 3 ส่วน คือ 1.ค่าใช้จ่ายของ กมธ. วิสามัญ 24 คณะ วงเงิน 182.4 ล้านบาท เป็นค่าเบี้ย เลี้ยง ค่าเช่าที่พัก และค่าพาหนะ 24 ล้านบาท ค่าอาหารเลี้ยงรับรอง 86.4 ล้านบาท ค่าใช้จ่ายการส่งเสริมและสนับสนุนการทำงาน 24 ล้านบาท ค่าใช้จ่ายการสัมมนา 24 ล้านบาท และค่าเดินทางภายในประเทศ 24 ล้านบาท 2.กมธ.ยกร่างฯได้งบประมาณ 50,684,600 บาท ประกอบด้วย ค่าเบี้ยเลี้ยง ค่าเช่าที่พัก และค่าพาหนะ 9.75 แสนบาท ค่าอาหารเลี้ยงรับรอง 23,709,600 บาท ค่าใช้จ่ายส่งเสริมและสนับสนุนการทำงาน 10 ล้านบาท ค่าใช้จ่าย สัมมนา 16 ล้านบาท 3.อนุ กมธ.วิสามัญ 77 จังหวัด รวม 23.1 ล้านบาท แบ่งเป็นจังหวัดละ 3 แสนบาท,ที่ศูนย์การประชุมแห่งชาติสิริกิติ์ นายวิษณุ เครืองาม รองนายกรัฐมนตรี กล่าวว่า วันนี้รัฐบาลยังไม่จำเป็นต้องเสนอความเห็น ปล่อยให้ กมธ.ยกร่างฯคิดไปสักระยะก่อน จึงค่อยเสนอว่าเห็นด้วยหรือไม่ ต้องให้เห็นหน้าตาแกงส้มอย่างที่นายบวรศักดิ์เคยกล่าวไว้ก่อน ยังมีเวลา ตอนนี้ใครอยากพูดอะไรก็เสนอได้ แต่รัฐบาลจะพูดให้น้อยที่สุด หลายคนบอกว่าพวกเขาร้อนวิชาซึ่งตรงกับสำนวนไทย เหาะเกินลงกา เหมือนหนุมาน ก็ไม่ว่ากัน แต่อีก หน่อยช่วยดึงกลับมาลงเมืองลงกาให้ได้ ไม่เช่นนั้นการปฏิรูปจะไม่สำเร็จ รวมไปถึงการร่างรัฐธรรมนูญก็จะไม่สำเร็จ ส่วนการทำประชามติอยู่ที่ว่าตอบโจทย์ ได้หรือไม่ว่าทำไปทำไม การทำประชามติเพื่อให้เกิด การยอมรับ ซึ่งนำไปสู่การผูกมัดอะไรหลายอย่าง ถือเป็นข้อดี แต่ก็มีจุดอ่อน เพราะจะทำให้กระบวนการประกาศใช้รัฐธรรมนูญล่าช้า และต้องใช้เงินมากเท่ากับการจัดการเลือกตั้ง และต้องสร้างความเข้าใจอธิบายทุกมาตรา ไม่เช่นนั้นจะเหมือนกับรัฐธรรมนูญปี 50 จึงเกิดปัญหาถกเถียงกันภายหลัง ควรรอให้ร่างรัฐธรรมนูญเห็นหน้าตาสัก 40-50 มาตราก่อนค่อยวิจารณ์ทิศทาง,ที่โรงแรมมิราเคิลแกรนด์ คอนเวนชั่น สำนักงานผู้ตรวจการแผ่นดิน ร่วมกับสำนักเลขาธิการวุฒิสภา สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) และสภาพัฒนาการเมือง (สพม.) จัดสัมมนา จริยธรรมาภิบาลนักการเมืองกับการปฏิรูปประเทศไทย โดยนายศรีราชา วงศารยางกูร ผู้ตรวจการแผ่นดิน กล่าวเสวนา ยกระดับจริยธรรมการเมืองไทย ว่า วันนี้สังคมไทยยังไม่มีวัฒนธรรมทางการเมือง ทุกคนไม่ได้ทำด้วยความอยู่รอดของสังคม แต่ทำเพื่อความยิ่งใหญ่ของคนบางกลุ่ม บางตระกูลเท่านั้น ยิ่งคิดยิ่งหนาว สิ่งสำคัญที่สุดคือ คนไทยขาดวัฒนธรรมทางการเมือง ไม่รู้ว่าอะไรผิดถูก ตอนนี้เป็นเวลาพักรบ เวลาเตรียมกระสุน เตรียมเสบียง ตนได้ยินข่าวว่ามีนักการเมืองค้ายาเสพติด เตรียมกระสุนไว้ลงสู้ศึกเลือกตั้ง เป็น เงินเถื่อนที่ไม่สุจริต จึงไม่มีทางที่จะฟอกคนเหล่านี้ได้ถ้าคนเหล่านี้ยังอยู่ในระบบ นี่เรื่องจริงสามารถพูดได้ว่าเป็นใคร แต่ไม่สามารถเปิดเผยชื่อได้,ที่กรมป้องกันและบรรเทาสาธารณภัย พล.อ.อนุพงษ์ เผ่าจินดา รมว.มหาดไทย กล่าวว่า กรณี กมธ.ยกร่างฯ เตรียมเดินสายเปิด 770 เวทีทั่วประเทศรับฟังแนวทางการร่างรัฐธรรมนูญจากประชาชน ใน ส่วนของกระทรวงมหาดไทยพร้อมให้การสนับสนุนการดำเนินการในพื้นที่ ขณะนี้อยู่ระหว่างรอการประสาน จากกรรมาธิการฯ,ด้านนายจาตุรนต์ ฉายแสง แกนนำพรรคเพื่อไทย กล่าวว่า คนที่ตั้งคำถามกับตนว่าติดขัดหรือมีปัญหาอะไรกับกฎอัยการศึก ทั้งที่ไม่ได้เสนอให้ยกเลิกการใช้กฎอัยการศึกในวันนี้พรุ่งนี้ แต่ให้ ทำในช่วงที่ต้องทำประชามติ จึงเป็นการฟังไม่ได้ศัพท์ จับไปกระเดียด จะมีกฎอัยการศึกหรือไม่ตนก็เดิน ตลาดได้ สบายกว่าลูกพี่ของคนตั้งคำถาม ที่ไปไหนมาไหนต้องมีคนรักษาความปลอดภัยเป็นโขยง ต่อไปไม่รู้ว่าจะเดินตลาดกันได้หรือเปล่า พูดไปก็เหมือนสีซอให้แป๊ะฟัง แป๊ะไม่ฟังหรือฟังแล้วไม่เข้าใจ คนที่ลงเรือแป๊ะก็คงไม่ช่วยอธิบายให้แป๊ะเข้าใจ มีแต่จะตามใจแป๊ะ และการใช้กฎอัยการศึกทำให้คนดีๆจำนวนมากกลายเป็นคนทำผิดกฎหมาย เพียงเพราะแสดงความเห็นที่แตกต่างจากผู้มีอำนาจ อันจะทำให้สังคมไทยอยู่ในสภาพที่ขัดแย้งไม่สิ้นสุด ที่ชอบพูดกันว่ากฎอัยการศึกไม่ทำให้คนส่วนใหญ่หรือคนดีๆเดือดร้อน ไม่เป็นความจริง แต่ที่ยังไม่ออกมาวิพากษ์วิจารณ์ก็เพราะยังมีกฎอัยการศึกอยู่,อีกเรื่อง นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณีคณะกรรมการการเลือกตั้ง (กกต.) เตรียมฟ้องเรียกค่าเสียหาย 3,000 ล้านบาท จากบุคคลที่ทำให้การเลือกตั้ง ส.ส.เมื่อวันที่ 2 ก.พ.2557 เป็นโมฆะ ว่าความจริง กกต.รู้อยู่แล้วว่าการเลือกตั้ง 2 ก.พ.จะเป็นโมฆะ กลับยังยอมปล่อยให้มีการเลือกตั้งต่อไป ส่วนตัวเห็นว่าคนที่ควรชดใช้ค่าเสียหาย 3,000 ล้านบาท คือ กกต.ไม่ใช่รัฐบาล เคยแนะนำ กกต.แล้วว่าในเมื่อมีความเห็นขัดแย้งกันระหว่างรัฐบาลและ กกต. ควรส่งให้ศาลรัฐธรรมนูญวินิจฉัยซึ่งความรับผิดชอบของ กกต.ก็จะหมดไป แต่ กกต.ยอมจัดการเลือกตั้งเองทั้งที่รู้ว่าขัดต่อกฎหมาย จนผู้ตรวจการแผ่นดินส่งไปให้ศาลรัฐธรรมนูญตีความ โดย กกต.ไม่ได้ทำอะไรเลย ความผิดเกิดจากการกระทำของ กกต.มากกว่ารัฐบาลเสียอีก,นายนิพิฏฐ์กล่าวต่อว่า รัฐธรรมนูญกำหนดให้ กกต.เป็นองค์กรอิสระ ไม่ขึ้นอยู่ในการบังคับบัญชาของรัฐบาล การอ้างว่าถูกรัฐบาลบังคับให้จัดการเลือกตั้งจึงรับฟังไม่ได้ และตนกล้าเดิมพันว่าหากมีการฟ้องร้องเรียกค่าเสียหายจริง รัฐบาลจะต้องเรียก กกต.มาเป็นจำเลยร่วม จึงค่อนข้างมั่นใจว่าคนที่จะต้องจ่ายค่าเสียหายจะเป็น กกต.ไม่ใช่รัฐบาล ซึ่งที่สุดแล้ว กกต.คงไม่กล้าฟ้องใครและเรื่องจะเงียบไปเอง เงินแผ่นดิน 3,000 ล้านบาทก็จะหายไปโดยไม่มีผู้รับผิดชอบ เชื่อไม่เชื่อให้คอยจับตาดูว่าเป็นไปตามที่ตนบอกหรือไม่,นายถาวร เสนเนียม แกนนำ กปปส. กล่าวว่า ขอให้ กกต.ชี้แจงให้ชัดเจนว่าจะฟ้องร้องใคร และต้องไปดูคำวินิจฉัยศาลรัฐธรรมนูญว่า การเลือกตั้งเป็นโมฆะเพราะอะไร ใครเป็นคนกระทำ หากจะฟ้อง กปปส. เหตุที่เกิดก็ห่างจากการกระทำของเรามาก เช่น ตนปราศรัยอยู่ที่เวทีอนุสาวรีย์ชัยสมรภูมิ แต่เหตุเกิดที่จังหวัดไหนไม่รู้ หรือแกนนำ กปปส.ปราศรัยอยู่บนเวที แต่ไม่ได้ไปปิดหน่วยเลือกตั้ง อยากให้สติปัญญาต่อ กกต.ต้องคิดให้ชัดเจนว่าจะฟ้องใคร ไม่ใช่ทำลับๆ ล่อๆ และไม่ถูกต้องที่จะมาฟ้อง กปปส. เป็นการไม่รู้กฎหมาย อยากให้ไปศึกษากฎหมายใหม่,นายสุรพงษ์ โตวิจักษณ์ชัยกุล แกนนำพรรคเพื่อไทย กล่าวว่า ถือเป็นความรับผิดชอบของ กกต.เต็มๆ เพราะเมื่อยุบสภาแล้วรัฐบาลขณะนั้นก็เป็นเพียงรักษาการ ไม่มีอำนาจเต็ม การทำอะไรยังต้องขออนุมัติจาก กกต. รัฐบาลรักษาการขณะนั้นอำนวยความสะดวกให้เต็มที่ งบประมาณก็อนุมัติตามที่ กกต.ร้องขอทั้งหมด ดังนั้นเมื่อมีการขัดขวางเลือกตั้งจนเกิดความเสียหาย กกต.ต้องรับผิดชอบทั้งหมดแต่เพียงผู้เดียว ส่วนจะไปไล่บี้เอาผิดกับใคร หรือเรียกร้องความเสียหายจากใคร เป็นเรื่องที่ กกต.ต้องไปดำเนินการต่ออีกทอดหนึ่ง กกต.ไม่ต้องถามหาความรับผิดชอบจากใคร อย่าโยนความผิดให้ผู้อื่น อำนาจหน้าที่ของ กกต.ก็เขียนไว้ชัด ไม่ดำเนินการเองจะมาโทษใคร นายสมชัยควรไปทบทวนพิจารณาตัวเอง งบประมาณก็รับไปเต็มๆ 3,000 ล้านบาท,นายณัฐวุฒิ ใสยเกื้อ แกนนำ นปช. โพสต์ลงเฟซบุ๊กว่า อยู่ดีๆนายสมชัยก็จุดพลุขึ้นมาให้คนตอบโต้กัน คงเห็นว่าที่เป็นอยู่ยังยุ่งไม่พอ นายสมชัยไม่เข้าใจเลยหรือว่าการเลือกตั้งเป็นกฎหมาย เป็นพระบรมราชโองการ คนละเรื่องกับหนังกลางแปลงที่เอามาเทียบ ตนเห็นด้วยกับการดำเนินคดีทั้งทางแพ่งและอาญา เพราะที่ผ่านมาก็ชัดอยู่แล้วว่าใครบ้างประกาศล้มเลือกตั้ง แต่หากตนเป็นผู้มีอำนาจจะบอกให้นายสมชัยหยุดพูด แล้วทำเรื่องนี้ให้เป็นระบบ ไม่ใช่ให้มาเล่นด้วยลีลาการเมืองแบบนี้ ทั้งที่ยังไม่มีมติออกมา สรุปคือนายสมชัย สมใจ อยู่คนเดียวเพราะอยากมีพื้นที่ข่าว ไม่รู้แป๊ะคิดยังไง ถ้าปล่อยไปแบบนี้มีแต่จะยุ่ง แต่ถ้าแป๊ะชอบแบบยุ่งๆ ก็แล้วแต่แป๊ะ,ที่สำนักงาน ป.ป.ช. จ.นนทบุรี นายปานเทพ กล้าณรงค์ราญ ประธาน ป.ป.ช. เป็นประธานเปิดอบรมหลักสูตรนิติเศรษฐศาสตร์ระยะสั้น รุ่นที่ 2 โดยนายวิชา มหาคุณ กรรมการ ป.ป.ช. กล่าวบรรยาย ปัญหาคอร์รัปชันในประเทศไทย: บทบาทของนักกฎหมายและนักเศรษฐศาสตร์ ว่าแม้ไทยจะได้คะแนนความโปร่งใสจากองค์กรเพื่อความโปร่งใสนานาชาติเพิ่มขึ้น แต่ยังสอบตกอยู่ ปัญหาการทุจริตที่ใหญ่ที่สุดคือ การคอร์รัปชันจัดซื้อจัดจ้างภาครัฐ ที่เป็นทุจริตเชิงนโยบาย มีการไซฟ่อนถ่ายเงินเข้ากระเป๋าอย่างแนบเนียน ความเสียหายที่เกิดจากการทุจริตมีมูลค่ามากกว่าตัวเงินที่สูญเสียไป เพราะความอับอายขายหน้าที่คนในประเทศต้องแบกรับเป็นความเสียหายทางสังคม เช่น โครงการรับจำนำข้าว นอกจากจะเสียหาย 6.8 แสนล้านบาทแล้ว ยังทำให้ต่างชาติมองว่าประเทศไทยที่ปลูกข้าวดีที่สุดในโลก แต่ไม่สามารถส่งออกข้าวได้ เพราะมีข้าว 70% เป็นข้าวเสื่อมสภาพ สะท้อนถึงความไร้ประสิทธิภาพการบริหารแผ่นดินว่า บริหารแบบใดถึงมีการทุจริตมหาศาลขนาดนี้,นายวิชายังกล่าวถึงความคืบหน้าการไต่สวนนายบุญทรง เตริยาภิรมย์ อดีต รมว.พาณิชย์ และพวก กรณีการทุจริตระบายข้าว และซื้อขายแบบรัฐต่อรัฐ (จีทูจี) ว่า คณะอนุกรรมการไต่สวนจะสรุปคดีดังกล่าวได้ภายในสัปดาห์นี้ หรืออย่างช้าสัปดาห์หน้า เสนอเข้าสู่ที่ประชุมคณะกรรมการ ป.ป.ช.ชุดใหญ่พิจารณาชี้มูลความผิดต่อไป โดยจะนำตัวเลขความเสียหายที่คณะอนุกรรมการตรวจสอบปริมาณและคุณภาพข้าวคงเหลือของรัฐ ที่มี ม.ล.ปนัดดา ดิศกุล รมต.ประจำสำนักนายกรัฐมนตรีและปลัดสำนักนายกรัฐมนตรี เป็นประธาน สรุปออกมาจำนวน 6.8 แสนล้านบาท มาสนับสนุนในสำนวนคดีนี้ด้วย,นายปานเทพ กล้าณรงค์ราญ ประธาน ป.ป.ช. กล่าวว่า การประชุมคณะทำงานร่วมระหว่าง ป.ป.ช.กับอัยการสูงสุด เพื่อพิจารณาข้อไม่สมบูรณ์ในคดีอาญาโครงการรับจำนำข้าวของ น.ส.ยิ่งลักษณ์ ชินวัตร อดีตนายกรัฐมนตรีว่า คณะทำงาน 2 ฝ่ายนัดประชุมนัดสุดท้ายวันที่ 25 ธ.ค. คาดว่าน่าจะได้ข้อยุติ ซึ่ง ป.ป.ช.ยังยืนยันว่าอยากให้อัยการสูงสุดส่งฟ้อง น.ส.ยิ่งลักษณ์ให้ แต่ถ้าอัยการไม่ฟ้องให้ ป.ป.ช.ก็พร้อมส่งฟ้องเอง,นายสุรศักดิ์ ตรีรัตน์ตระกูล อธิบดีอัยการสำนักงานสอบสวน 1 คณะทำงานฝ่าย อสส.กับ ป.ป.ช. กล่าวว่า การประชุมร่วมกันระหว่างคณะทำงาน 2 ฝ่าย ยังต้องพิจารณาในประเด็นที่มีความขัดแย้งกันของคณะทำงาน เชื่อว่าการพิจารณาใกล้เสร็จสิ้นได้ข้อยุติในคดี เมื่อถามว่าที่เรียกประชุมครั้งนี้เนื่องจาก พล.อ.ประยุทธ์ จันทร์โอชา นายกฯ สั่งให้เร่งดำเนินคดีใช่หรือไม่ นายสุรศักดิ์ตอบว่า ไม่เกี่ยวกันเป็นการพิจารณาประชุมร่วมของคณะทำงานตามปกติ ทางอัยการสูงสุดไม่ได้กำชับอะไรเป็นพิเศษ,นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวตอบโต้นายยรรยง พวงราช อดีต รมช.พาณิชย์ และทีมทนายความ น.ส.ยิ่งลักษณ์ ที่ระบุว่า น.ส.ยิ่งลักษณ์ไม่ต้องรับผิดชอบในโครงการรับจำนำข้าวว่า การโยนความรับผิดชอบให้เป็นของเซอร์เวเยอร์และเจ้าของโกดังนั้น ฟังไม่ขึ้น ยิ่งสะท้อนถึงการปล่อยปละละเลย ไม่ควบคุมกำกับติดตามจนทำให้เกิดความเสียหายไปทั้งประเทศ ถ้าไม่ละเลยก็ไม่เกิดปัญหานี้ ความเสียหายในภาพรวมของข้าวและงบประมาณสูงถึง 5.19 แสนล้านบาท น.ส.ยิ่งลักษณ์ในฐานะผู้นำสูงสุดของประเทศ เป็นผู้หาเสียงและแถลงนโยบายนี้ต่อรัฐสภา ต้องรับผิดชอบ เรื่องนี้เป็นข้อคิดที่ดีแก่ ม.ล.ปนัดดา และรัฐบาลที่ต้องเร่งเอาข้อเท็จจริงมาชี้แจงอย่างตรงไปตรงมา ถ้ารัฐบาลคิดว่าต้องการปรองดองด้วยการไม่นำข้อเท็จจริงมาเปิดเผย ก็จะถูกบิดเบือนแล้วย้อนศรมาทิ่มแทงรัฐบาลชุดนี้เอง,ที่กรมป้องกันและบรรเทาสาธารณภัย (ปภ.) มีการประชุมบูรณาการจัดสรรงบประมาณปี 2559 รวม 3 เรื่อง คือ การฟื้นฟู ป้องกัน และจัดการภัยพิบัติ การสร้างความปรองดองและสมานฉันท์ การจัดระเบียบทางเท้าในพื้นที่เป้าหมาย โดยมี พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เป็นประธานการประชุมร่วมกับ พล.อ.อนุพงษ์ เผ่าจินดา รมว.มหาดไทย โดย พล.อ.ประวิตรมอบแนวทางว่า ให้เน้นการจัดทำแผนงานแบบบูรณาการ ให้หน่วยงานที่เกี่ยวข้องไปพูดคุยกันให้ชัดเจนว่าเงินที่ลงไปจะเกิดประโยชน์กับประชาชนโดยตรง ต้องเน้นแผนงานที่ทำให้เป็นรูปธรรม ไม่ซ้ำซ้อน งบประมาณไม่มากแต่ขอวางกรอบให้ดี เน้นการสร้างความเป็นธรรมให้ได้,พล.อ.ประวิตรกล่าวว่า คสช.และรัฐบาลทำงานมาตลอด โดยนายกฯและหัวหน้า คสช.มอบนโยบายทุกสัปดาห์ ให้แก้ไขปรับปรุงในสิ่งที่ดำเนิน–การ ทุกเรื่องอยากให้ประชาชนเข้าใจ เราต้องเห็นใจนายกฯเพราะเหนื่อยมาตลอดตั้งแต่วันที่ 22 พ.ค. ทุกคนตั้งใจทำงานให้ประชาชน อยากให้ประชาชนเข้ามามีส่วนร่วม ขอให้เห็นใจเจ้าหน้าที่ที่ได้ทุ่มเททั้งแรงกายและแรงใจเพื่อส่วนรวมและประเทศชาติ จากโพลสำรวจคนส่วนใหญ่ให้ความร่วมมือและสนับสนุน เพราะเห็นว่าเราตั้งใจทำงานให้ส่วนรวมจริงๆ อย่างไรก็ตาม คสช.และรัฐบาลได้เดินตามโรดแม็ปที่วางไว้ไม่เปลี่ยนแปลง ซึ่งการเลือกตั้งปลายปี 2558 จะเกิดขึ้นหรือไม่ขึ้นอยู่กับการปฏิรูป,เมื่อถามว่า ปีหน้าจะมีการปรับ ครม.หรือไม่ พล.อ.ประวิตรตอบว่า ต้องถามนายกฯคนเดียว ตนมองว่าทุกคนตั้งใจทำงานทุ่มเทเพื่อชาติ การปรับ ครม.นายกฯจะเป็นผู้ประเมินตลอดเวลา ซึ่ง ครม.ชุดนี้พยายามทำงานเต็มขีดความสามารถ สิ่งใดที่มีอุปสรรคก็แก้ไข มีการประสานงานบูรณาการมาตลอด ทุกคนตั้งใจทำงาน อยากฝากประชาชนให้เห็นใจผู้ทำงาน ทั้งเจ้าหน้าที่และบุคคลที่เกี่ยวข้องที่ได้ทำงาน ให้เข้าใจรัฐบาลและ คสช.ว่าเรากำลังทำเพื่อส่วนรวม มีอะไรที่คิดว่ายังไม่ได้ความสุขเต็มที่ก็ให้บอกมา รัฐบาลและ คสช.พร้อมทำตามทุกอย่าง,ที่ทำเนียบรัฐบาล นายยงยุทธ ยุทธวงศ์ รองนายกรัฐมนตรี กล่าวถึงข่าว พล.อ.ประยุทธ์เตรียมลงนามคำสั่งแต่งตั้งคณะกรรมการ 1 ชุด มี พล.อ.ประวิตรเป็นประธาน เพื่อติดตามการทำงานในนโยบายสำคัญของรัฐบาลที่ได้ดำเนินการไปแล้วแต่ไม่มีความคืบหน้า ว่างานอะไรที่ทำล่าช้าหรือยังไม่สำเร็จ คงต้องมาเตือนสติกัน และไม่ใช่แค่ในรัฐบาลทุกคนที่ทำงานต้องพยายามทำให้ดีขึ้น นายกฯติดตามงานทุกสัปดาห์ไม่ใช่ติดตามแค่รายเดือนหรือราย 3 เดือน เพื่อดูว่าตรงตามเป้าหมายหรือไม่ เชื่อว่าคนที่นายกฯแต่งตั้งเป็นคนที่ท่านเห็นว่าจะทำงานได้ผลสำเร็จ ขณะที่รัฐบาลมีเวลาทำงานน้อยคงไม่ได้ร้อยเปอร์เซ็นต์ ได้เท่าไหร่ก็เท่านั้น แต่ต้องทำให้ได้ตามเวลาที่สัญญาไว้ สำหรับตนไม่รู้สึกอึดอัด เมื่อถามว่าต้องมีการเปลี่ยนแปลงตัวบุคคลหรือไม่ นายยงยุทธตอบว่า ต้องแล้วแต่นายกฯ,ที่ทำเนียบรัฐบาล นายยงยุทธ ยุทธวงศ์ รองนายกรัฐมนตรี พร้อมนายพิเชฐ ดุรงคเวโรจน์ รมว.วิทยาศาสตร์และเทคโนโลยี และนายพรชัย รุจิประภา รมว.เทคโนโลยีสารสนเทศและการสื่อสาร แถลงข่าวโครงการจัดทำสติกเกอร์ไลน์ ค่านิยม 12 ประการ โดยนายยงยุทธกล่าวว่า เพื่อประชาสัมพันธ์เผยแพร่การส่งเสริมหลักค่านิยม 12 ประการ ที่นายกฯมอบให้คนไทยยึดถือเป็นแบบอย่าง และเพื่อเป็นของขวัญปีใหม่ให้กับคนไทย ซึ่งคาดว่าจะมียอดดาวน์โหลดกว่า 3 ล้านครั้ง หากได้รับความนิยมก็ถือว่าประสบผลสำเร็จ คุ้มค่า แต่หากไม่ประสบผลสำเร็จ ก็พร้อมจะรับผิดชอบกับงบประมาณที่ใช้ไป ซึ่งนายกฯฝากว่าอย่าให้เป็นลักษณะว่าไปบังคับประชาชน ส่วนนายพรชัยกล่าวว่า งบฯ จัดทำสติกเกอร์ไลน์ชุดนี้ รัฐบาลสามารถจัดทำได้ในราคาพิเศษ เมื่อรวมภาษีแล้วราคาอยู่ที่ 7.1 ล้านบาท สามารถโหลดได้ตั้งแต่วันที่ 30 ธ.ค.57-28 ม.ค.58 มีอายุใช้งาน 3 เดือน,นายพิชัย นริพทะพันธุ์ อดีต รมว.พลังงาน คณะทำงานด้านเศรษฐกิจพรรคเพื่อไทย กล่าวถึงกรณีที่ พล.อ.ประยุทธ์ สั่งให้ พล.อ.ประวิตร เป็นประธานคณะติดตามผลงานรัฐมนตรีว่า เคยเตือนตั้งแต่แรกแล้วว่าเศรษฐกิจจะเป็นตัวตัดสินความสำเร็จของรัฐบาลชุดนี้ แม้นายกฯจะมีความตั้งใจบริหารประเทศเต็มที่ แต่กลับไม่ประสบความสำเร็จเท่าที่ควร ผล สำรวจยังบอกว่าผลงานทางเศรษฐกิจได้รับคะแนนต่ำสุด ดังนั้นหาก พล.อ.ประยุทธ์เห็นว่าแนวโน้มไม่น่าจะดีขึ้นก็ควรปรับ ครม. หาผู้ที่มีความรู้ความสามารถเข้ามาแทน ที่บอกว่าอีก 1-2 เดือนเศรษฐกิจจะดีขึ้นนั้นไม่น่าจะเป็นไปได้ เพราะปัญหาจะรุมเร้าเข้ามามากขึ้น ทั้งปัญหาราคาผลผลิตการเกษตรตกต่ำ เช่น ยางพารา ข้าว ปัญหาการส่งออก การถูกตัดจีเอสพี การท่องเที่ยวซบเซา การลงทุนจากต่างประเทศ รวมทั้งปัญหาการบริโภคภายในประเทศ ขณะที่วิกฤตการณ์รัสเซียจะยิ่งซ้ำเติมประเทศไทยมากขึ้น ไม่อยากให้ซ้ำรอยรัฐบาล พล.อ.สุรยุทธ์ จุลานนท์ และรัฐบาลนายอภิสิทธิ์ เวชชาชีวะ,นายอำนวย คลังผา อดีต ส.ส.ลพบุรี พรรคเพื่อไทย กล่าวว่า แม้ พล.อ.ประยุทธ์จะเป็นผู้รับผิดชอบบริหารประเทศ แต่การคัดเลือก ครม.เป็นข้อพิสูจน์แล้วว่าบริหารประเทศไม่ประทับใจ จึงเสนอให้พล.อ.ประวิตร เป็นผู้ปรับ ครม. เนื่องจากที่ผ่านมาเชื่อว่า พล.อ.ประยุทธ์ไม่ได้เป็นคนตั้ง ครม. คงต้องเป็นคนอื่น แต่ก็ไม่ทราบว่าใคร อีกทั้ง พล.อ.ประวิตรเป็นผู้ใหญ่ใน ครม. และเป็นคนที่ ครม.นับถือ จึงอยากให้พล.อ.ประวิตรตรวจสอบการทำงานของรัฐมนตรีทุกคน เพราะตอนนี้รัฐมนตรีดูเฉยไม่ขับเคลื่อนอะไร ปีใหม่นี้ประชาชนอยากเห็นฝีมือการทำงานของ ครม.ที่จะปฏิรูปความเหลื่อมล้ำของประเทศในด้านเศรษฐกิจ สังคม กฎหมาย กระบวนการยุติธรรม,พล.อ.ไพบูลย์ คุ้มฉายา รมว.ยุติธรรม กล่าวถึงการดำเนินการกับผู้กระทำความผิดประมวลกฎหมายอาญามาตรา 112 ที่อยู่ในต่างประเทศ ได้สั่งการให้กระทรวงยุติธรรมและกระทรวงต่าง ประเทศไปดำเนินการดูแลทั้งระบบ ขณะนี้ไม่ใช่เฉพาะการติดตามนำตัวคนผิดมาลงโทษ แต่รวมเรื่องที่กระทรวงไอซีทีต้องควบคุมการเผยแพร่ข่าวสาร รวมทั้งกฎหมายระหว่างประเทศ ต้องทำความเข้าใจกับต่างประเทศว่าไม่ใช่เรื่องการเมือง เพื่อไม่ให้นำไปแอบอ้างใช้สิทธิลี้ภัยในต่างประเทศ แต่ไม่มีการตั้งหน่วยงานขึ้นมาใหม่เพราะมีหน่วยงานด้านความมั่นคงทำในระดับปฏิบัติ ต้องยกระดับการทำงานเป็นรูปแบบของคณะทำงานหรือคณะกรรมการร่วมกับหน่วยงานอื่น,อีกเรื่อง นายวิชา มหาคุณ กรรมการ ป.ป.ช. กล่าวว่า คณะกรรมการ ป.ป.ช. มีหนังสือถึง พล.อ.ประยุทธ์ นายกฯ เพื่อพิจารณาสั่งการให้คุ้มครอง นพ.สมเกียรติ วัฒนศิริชัยกุล ผอ.สถาบันวิจัยระบบสาธารณสุข (สวรส.) ให้ได้รับความคุ้มครองพยานตาม พ.ร.บ.ป้องกันและปราบปรามการทุจริต มาตรา 103/5 ไม่ให้ถูกกลั่นแกล้งปลดออกจากตำแหน่ง ผอ.สวรส. เนื่องจากเป็นผู้แจ้งเบาะแสต่อ ป.ป.ช. ในการกล่าวหา นพ.พงษ์พิสุทธิ์ จงอุดมสุข อดีต ผอ.สถาบันวิจัยระบบสาธารณสุขกับพวก เรื่องความไม่โปร่งใสเกี่ยวกับการเบิกจ่ายค่าตอบแทนพื้นฐานรายเดือนและโบนัส และการเบิกจ่ายเงินรายได้โครงการที่รับทุนวิจัยจากประเทศแคนาดาโดยไม่ชอบด้วยกฎหมาย รวมถึงกล่าวหา นพ.รัชตะ รัชตะนาวิน รมว.สาธารณสุข และ นพ.สมศักดิ์ ชุณหรัศมิ์ รมช.สาธารณสุข กับพวก ที่ได้รับทุนจากสถาบันวิจัยระบบสาธารณสุข เพื่อส่งเสริมนโยบายการปราบทุจริต จึงขอให้นายกฯสั่งการให้การคุ้มครองตามที่เห็นสมควร,อีกด้านเมื่อเวลา 09.30 น.ที่ท่าอากาศยานทหาร 2 กองบิน 6 (บน.6) พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบ แห่งชาติ (คสช.) เดินทางโดยเครื่องบินแอร์บัส 310 ของกองทัพอากาศ เยือนสาธารณรัฐประชาชนจีนอย่างเป็นทางการ ระหว่างวันที่ 22-23 ธ.ค. เพื่อกระชับความสัมพันธ์ โดยมีนางวราพร จันทร์โอชา ภริยา พล.อ.ธนะศักดิ์ ปฏิมาประกร รองนายกรัฐมนตรีและ รมว.การต่างประเทศ นายอาคม เติมพิทยาไพสิฐ รมช.คมนาคมและเลขาธิการคณะกรรมการพัฒนาการเศรษฐกิจและสังคมแห่งชาติ (ศสช.) ร่วมเดินทาง,ต่อมาเวลา 15.00 น. (ตามเวลาท้องถิ่นเร็วกว่าไทย 1 ชั่วโมง) พล.อ.ประยุทธ์และคณะเดินทางถึงท่าอากาศยานนานาชาติกรุงปักกิ่ง โดยมีนายหลี่ เค่อเฉียง นายกรัฐมนตรีสาธารณรัฐประชาชนจีน จัดพิธีต้อนรับอย่างเป็นทางการ ที่มหาศาลาประชาชน ก่อนหารือทวิภาคีและร่วมเป็นสักขีพยานในพิธีลงนามความตกลงและบันทึกความเข้าใจ 4 ฉบับ ได้แก่ 1.บันทึกความเข้าใจว่าด้วยการจัดตั้งธนาคารชำระดุลเงินหยวนในไทยระหว่างธนาคารแห่งประเทศไทยและธนาคารประชาชนจีน 2.การลงนามต่ออายุสัญญาข้อตกลงทวิภาคีว่าด้วยแลกเปลี่ยนเงินสกุลหยวนและบาท ในวงเงิน 70,000 ล้านหยวน ไปอีก 3 ปีจากสัญญาเดิมที่จะหมดอายุในสิ้นปีนี้ 3.บันทึกความเข้าใจเกี่ยวกับความร่วมมือทางวิชาการด้านทรัพยากรน้ำและชลประทานระหว่างกระทรวงเกษตร และสหกรณ์กับกระทรวงทรัพยากรน้ำของจีน 4.บันทึกข้อตกลงความร่วมมือระหว่างตลาดหลักทรัพย์แห่งประเทศไทยและธนาคารแห่งประเทศจีน ก่อนร่วมงานเลี้ยงอาหารค่ำโดยนายหลี่ เค่อเฉียง เป็นเจ้าภาพ,ขณะที่ภารกิจ พล.อ.ประยุทธ์วันที่ 23 ธ.ค. เวลา 09.00 น. (เวลาท้องถิ่นเร็วกว่าไทย 1 ชั่วโมง) พล.อ.ประยุทธ์และคณะ เดินทางเยี่ยมชมศูนย์ควบคุมรถไฟแห่งประเทศจีน ชมสถานีรถไฟทางใต้แห่งกรุงปักกิ่ง และทดลองนั่งรถไฟความเร็วสูงจากสถานีรถไฟทางใต้ไปกลับกรุงปักกิ่ง-นครเทียนจิน จากนั้นเข้าพบหารือผู้บริหารบริษัทหัวเหว่ย (Huawei) เข้าเยี่ยมคารวะนายจาง เต๋อเจียง ประธานสภาประชาชนแห่งชาติจีน และเข้าเยี่ยมคารวะนายสี จิ้นผิง ประธานาธิบดีสาธารณรัฐประชาชนจีน ที่มหาศาลาประชาชน ก่อนเดินทางกลับประเทศไทย,เมื่อเวลา 10.00 น. ที่ห้องประชุมชั้น 4 ศาลากลางจังหวัดสงขลา นายปรีชา สุขเกษม ที่ปรึกษาเครือข่ายชาวสวนยางรายย่อย จ.สงขลา พร้อมเครือข่ายกว่า 10 คน ยื่นหนังสือถึงนายกฯผ่านนายธำรงค์ เจริญกุล ผวจ.สงขลา เรียกร้อง 5 ข้อเพื่อแก้ ปัญหาราคายางพาราตกต่ำคือ 1.ให้นายกฯเป็นประธานในการแก้ปัญหาวิกฤติยางพาราด้วยตนเอง 2.ขอให้ประกันราคายางพาราแผ่นดิบชั้น 3 ที่ราคา 80 บาทต่อกิโลกรัม 3.ให้นายกฯตรวจสอบสต๊อกยางพาราในโครงการพัฒนาศักยภาพสถาบันเกษตรกรเพื่อรักษาเสถียรภาพยางพาราและโครงการอื่น ที่เกี่ยวข้องโดยด่วน และทำข้อเท็จให้กระจ่าง 4.หากพบมีการทุจริตขอให้เอาผิดกับผู้กระทำผิดเด็ดขาด และ 5.ให้ทบทวนโครงการที่ดำเนินการอยู่และหามาตรการอื่นรองรับผลกระทบที่ตามมา หากปัญหายังไม่ได้รับการแก้ไขเครือข่ายชาวสวนยางรายย่อยจังหวัดสงขลา จะยกระดับการร้องทุกข์ผ่านมาตรการต่างๆต่อไป,เมื่อเวลา 09.00 น. ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคงและ รมว.กลาโหม กล่าวถึงการดูแลประชาชนในช่วงเทศกาลปีใหม่ว่า ทหารตั้งใจปฏิบัติหน้าที่อย่างเต็มที่โดยต้องเสียสละในวันหยุดที่ต้องอยู่กับครอบครัวมาดูแลความปลอดภัยให้ประชาชน ทั้งนี้จะไม่ให้เกิดเหตุการณ์อะไรจะเน้นการป้องกันทั้งในเขตเมืองและนอกเมือง,เมื่อถามว่ายังมีกลุ่มที่ดิสเครดิตรัฐบาลในขณะนี้ พล.อ.ประวิตร กล่าวว่าไม่มีอะไร คนที่คิดจะดิสเครดิตมีส่วนน้อย เพราะประชาชนส่วนใหญ่ให้ความร่วมมือกับ คสช.และรัฐบาล แต่ก็ต้องขอขอบคุณประชาชนที่ให้ คสช.และรัฐบาล ได้ทำงานวางรากฐานในเรื่องระบอบประชาธิปไตย,ด้าน พล.อ.อนุพงษ์ เผ่าจินดา รมว.มหาดไทยกล่าวว่า กระทรวงมหาดไทยได้ทำโครงการพิเศษเพื่อเป็นของขวัญให้กับประชาชนช่วงเทศกาลปีใหม่ ภายใต้แนวคิด มหาดไทยบำบัดทุกข์ สร้างสุข ทั่วไทย อาทิ 1.ศูนย์ดำรงธรรมนำสุข แก้ทุกข์ 24 ชั่วโมงให้บริการปีใหม่ ไม่มีวันหยุด 2.ติดต่อราชการทันใจไม่ต้องใช้สำเนาบัตรประชาชนและเปิดให้บริการสำนักทะเบียนอำเภอไม่มีวันหยุด 3.สำนักงานที่ดินทั่วไทย รวดเร็ว โปร่งใส ใส่ใจบริการ 4.มอบความสุขทั่วไทย สัญจรปีใหม่ ปลอดภัยทุกคน 5.รวมพลคนกู้ชีพกู้ภัย เพื่อคนไทยมีความสุข 6.สว่างไสวทั่วไทย จ่ายไฟทุกครัวเรือน 7.LED สว่างไสวรับปีใหม่มหานคร 8.ประปาสร้างสุข ทุกคนมีน้ำใช้ ลดค่าติดตั้งประปาใหม่ บริการสำรวจท่อรั่วฟรี 9.ประปาทันใจ คนไทยมีสุข 10.อยุธยาเมืองประวัติศาสตร์ เมืองสะอาดปลอดขยะ ฯลฯ
ประเด็นการร่างรัฐธรรมนูญยังถกเถียงกันไม่จบ ล่าสุดนายสมบัติ ธำรงธัญวงศ์ ประธานกรรมาธิการปฏิรูปด้านการเมือง ออกมาตอบโต้นายบวรศักดิ์ อุวรรณโณ ประธานกรรมาธิการยกร่างรัฐธรรมนูญ ที่กล่าวหาว่าข้อเสนอการเลือกตั้งนายกรัฐมนตรี 
ข่าวหน้า1,สมบัติ ธำรงธัญวงศ์,บวรศักดิ์ อุวรรณโณ,ยกร่าง,รัฐธรรมนูญ,ข้อเสนอ,การเลือก,นายกรัฐมนตรี,คณะรัฐมนตรี,โดยตรง,ความเสี่ยง,ระบบ,ซุปเปอร์,ประธานาธิบดี,เลือกตั้ง